GULF แจงตลาดฯแล้ว! ไม่มีแผนร่วมทุน BWG ทำโรงไฟฟ้า
GULF แจงตลาดฯแล้ว! ไม่มีแผนร่วมทุน BWG ทำโรงไฟฟ้า
17 พ.ค. 2564

บริษัท กัลฟ์ เอ็นเนอร์จี ดีเวลลอปเมนท์ จำกัด (มหาชน) หรือ GULF เปิดเผยข้อมูลผ่านระบบสารสนเทศตลาดหลักทรัพย์แห่งประเทศไทย (SET) ระบุว่า ตามมีข่าวลือว่าบริษัทฯ จะเข้าซื้อหุ้นของ บริษัท เบตเตอร์ เวิลด์ กรีน จำกัด (มหาชน) หรือ BWG  ซึ่งเป็นผู้ให้บริการบริหารและจัดการสิ่งปฏิกูล หรือวัสดุที่ไม่ใช้แล้ว จากการที่ BWG จะทำการเสนอขายหุ้นสามัญเพิ่มทุนให้แก่บุคคลในวงจำกัด (Private Placement) นั้น
อย่างไรก็ดี บริษัทฯ ไม่ได้มีแผนที่จะเข้าซื้อหุ้นเพิ่มทุนดังกล่าว หรือเป็นพันธมิตรกับบริษัท BWG ตามที่ปรากฏตามข่าวแต่อย่างใด
อนึ่ง การชี้แจงดังกล่าว เกิดขึ้นภายหลังจากที่มีกระแสข่าวลือในไลน์ห้องค้า และสื่อสังคมออนไลน์ ระบุว่า GULF อยู่ระหว่างการเจรจาเพื่อเข้าร่วมลงทุนในโครงการโรงไฟฟ้าพลังงานทางเลือกร่วมกับ BWG ผู้ให้บริการบริหารและจัดการสิ่งปฏิกูล หรือวัสดุที่ไม่ใช้แล้ว และ บริษัท เอิร์ธ เท็ค เอนไวรอนเมนท์ จำกัด (มหาชน) หรือ ETC ผู้ดำเนินธุรกิจหลักผลิตและจำหน่ายไฟฟ้าจากโรงไฟฟ้าพลังงานทดแทน ซึ่งเป็นบริษัทจดทะเบียนในตลาดหลักทรัพย์แห่งประเทศไทย (ตลท.)
โดยกระแสข่าวระบุว่า ETC เตรียมเข้าลงทุนในโรงไฟฟ้าแห่งใหม่กำลังการผลิต 150 เมกกะวัตต์ (MW) ซึ่งเป็นโรงไฟฟ้าขยะชุมชน ใช้เงินลงทุน 150 ล้านบาทต่อ 1 เมกกะวัตต์ ซึ่งคาดการณ์ว่า ETC จะมีเงินลงทุนไม่เพียงพอจึงต้องหาพันธมิตรอย่าง GULF และ BWG เข้ามาร่วมทุนในครั้งนี้ และคาดการณ์ว่า GULF จะเข้าลงทุนโดยการซื้อหุ้นเพิ่มทุนแบบเฉพาะเจาะจง หรือ Private Placement (PP) ในสัดส่วน 10%
อย่างไรก็ตาม ในการซื้อขายระหว่างวัน ทาง “แหล่งข่าวระดับสูง” จาก GULF ได้ออกมาปฏิเสธข่าวดังกล่าว พร้อมยืนยันกับ “ข่าวหุ้นธุรกิจ” ว่า กระแสข่าวลือดังกล่าวไม่เป็นความจริง โดยทางบริษัทฯ ไม่ได้มีการเจรจา หรือได้รับการติดต่อจาก BWG แต่อย่างใด รวมถึงไม่มีแผนการที่จะเข้าร่วมลงทุนตามที่กระแสข่าวระบุ ทั้งนี้ทาง GULF อยู่ระหว่างเตรียมการเพื่อเปิดเผยข้อมูลเกี่ยวกับข่าวดังกล่าวต่อ ตลท. ในเร็วๆ นี้